Сонечная сцежка
*Сяргей Грахоўскі*

Жоўты лісцік тапаліны

Ціха падае з галіны;

I лісты, лісты наўкол

Апускаюцца на дол.

Высцілае лістапад

Сцежку ў наш дзіцячы сад.

Спрытна ходзяць ножкі

Сонечнай дарожкай.

Кожнай раніцай з ахвотай

Мы прыходзім на работу.

Ляльку трэба расчасаць

I кружочкі напісаць,

Збудаваць пясчаны дом,

З’есці кашу з малаком

I кату пачысціць боты.

Ой, як шмат у нас работы!